b'\n_START_ARTICLE_\nMiha Zupan\n_START_SECTION_\nZa\xc4\x8detki\n_START_PARAGRAPH_\nKo\xc5\xa1arko je pri\xc4\x8del igrati, ko je bil star dvanajst let, in sicer v \xc5\xa1olski ligi in ne v kak\xc5\xa1nem izmed klubov. Njegova prva tekma, ki jo odigral na vi\xc5\xa1jem nivoju, je bila\xc2\xa0za reprezentanco gluhih na olimpijskih igrah leta 1997. Igral je sicer bolj malo in\xc2\xa0ve\xc4\x8dino \xc4\x8dasa prebil na klopi. Nato ga je pot vodila v tretjo slovensko ligo, kjer je bil \xc4\x8dlan kluba DGN (Dru\xc5\xa1tvo gluhih in naglu\xc5\xa1nih Ljubljana). Tukaj se je prakti\xc4\x8dno za\xc4\x8dela njegova ko\xc5\xa1arkarska kariera. V mo\xc5\xa1tvu so bili vsi gluhi in so si veliko pomagali med seboj. Tri leta je dobro igral za DGN.\xc2\xa0Takratni selektor reprezentance gluhih je uvidel, kak\xc5\xa1en potencial ima in je prosil Janeza Drvari\xc4\x8da, direktorja slovenske reprezentance, \xc4\x8de lahko igra na All Stars tekmi. Vsem je nato pokazal, da je sposoben igrati na vi\xc5\xa1jem nivoju. Janez Rajgelj ga je\xc2\xa0kmalu kontaktiral\xc2\xa0ter ga kasneje pripeljal na Slovana. Na Kodeljevem je pri sedemnajstih letih podpisal prvo profesionalno pogodbo. Od takrat naprej je za\xc4\x8del igrati tudi za mladinsko reprezentanco.'